ÜHENDUS KODUKANT HIIUMAA

LIIKMETE ÜLDKOOSOLEK

Valgu seltsimajas 06.12.2019

Koosoleku algus: 16.00

Koosoleku lõpp: 18.15

Koosolekust osavõtjad: vt registreerimislehte

Koosolekut juhatas Ester Tammis

Koosolekut protokollis Heli Üksik

PÄEVAKAVA:

1. Hiiumaa Külade päev vajab „uut kuube“
2. Aegunud arengukavadest külades/piirkondades
3. Kodukant Hiiumaa tegevustest, kehtivast arengukavast (2015-2020) ja uue arengukava algatamisest. Kodukandi roll kogukonnas, koostöö KOViga.
4. Külavanema teema: statuut on olemas. Kas me hoolime külast/külade piirkonnast, tunneme arenguvajadusi ja soovime valida külavanema, kes on KOVi poolt tunnustatud kontaktisik külas?
5. Turvaline Hiiumaa küla. Koostöövajadused ja -võimalused.
6. Muud küsimused

**Päevakorrapunkt 1**

**Hiiumaa Külade päev vajab „uut kuube“**

Arutelu vedas Emmaste osavalla vanem Hergo Tasuja

***Ester Tammis*** palus osalejatelt arvamusi, mis nende arvates on praegu Hiiumaa külade päev, milline võiks Külade päev olla ja millised tegevused võiks/peaks toimuma.

Välja pakuti:

* tutvumine teiste küladega;
* võimalus olla suurem;
* (omatoodangu/käsitöö) laat;
* külarahva pidu;
* endised külaelanikud saavad kokku;
* peame plaane;
* töötoad ja käelised tegevused jne

***Hergo Tasuja*** palus sõnastada, mis on ja võiks olla Külade päeva eesmärk.

Külade päeva eesmärkidena märgiti osalejate poolt

* koostöö külade vahel;
* kogukonna ehitamine;
* iga küla/selts peaks tahtma Külade päeval osaleda;
* ise tegemine/panustamine;
* missioon;
* põlvkondade vaheline side;
* külaelu väärtustamine

Toimus arutelu kas ja/või kuidas Külade päeva iseloomustavad märksõnad aitavad kaasa Külade päeva eesmärgi saavutamisele.

Osalejad tõid välja mõtted ja ettepanekud, mis nende arvates aitaks kaasa Külade päeva eesmärgi elluviimiseks. Leiti, et valla/osavalla poolt võiks olla transport Külade päevale, seltsidele/küladele anda oma ülesanne Külade päeva korraldamisel, külad/külaseltsid võiks tutvustada oma tegemisi ja Külade päev võiks toimuda üle aasta (Eesti külade Maapäevaga vaheldumisi). See annab võimaluse Hiiumaa Külade päeval välja kuulutada Aasta küla konkurss.

***Viktor Rõbtšenko***: Kas asi on ürituse formaadis? Miks rahvas ei tule kokku?

***Helje Palm***: huvipuudus on suur. Kaasa tuleks võtta noored ja anda neile mingeid ülesandeid.

***Ester Tammis***: külad/seltsid räägivad oma viimaste aastate tegemistest.

***Viktor Rõbtšenko:*** kui üritus toimuks üle aasta, siis oleks ürituse üldist pilti ja kontseptsiooni kujundada rohkem aega.

***Hergo Tasuja***: valla poolne transport on kindlasti võimalik ja (osa)valla poolne toetus olemas.

***Ester Tammis***: Mis oleks sobivam aeg sellise ürituse korraldamiseks – kevad, suvi, sügis, talv? Oleme teinud seda nii kevadel, suvel kui ka sügisel. Kas oleks sobiv mai lõpp või juuni algus?.

Toimus arutelu toimumisaja üle ja leiti, et pigem sobiks mai lõpp.

***Harda Roosna*** tegi ettepaneku, et teha nt nelipüha/suvistepüha ajal ja ***Tõnu Otsason*** tegi ettepaneku korraldada Külade päev koos Hiiu naljapäevaga (toimub 2020. aastal neljapäeval)

***Viktor Rõbtšenko*** tegi ettepaneku võtta saadud ettepanekud arvesse ja teadmiseks

**Otsustati**: Võtta saadud info teadmiseks ja arvestada saadud ettepanekutega 2020. aasta Külade päeva korraldamisel.

**Päevakorrapunkt 2  
Aegunud arengukavadest külades/piirkondades**

Koosolekul osalenud külaseltside esindajad andsid ülevaate oma külade/külaseltside arengukavade kehtivusest. Ülevaatest selgus, et paljudel küladel/külaseltsidel on arengukavad aegunud või kohe aegumas

**Otsustati:** võtta saadud info teadmiseks.

**Päevakorrapunkt 3  
Kodukant Hiiumaa tegevustest, kehtivast arengukavast (2015-2020) ja uue arengukava algatamisest. Kodukandi roll kogukonnas, koostöö KOViga.**

***Ester Tammis:*** peame uuesti läbi mõtlema Kodukant Hiiumaa arengukava (lõppeb aastal 2020) ja otsustama, kas läheme arengukava uuendamisel edasi KÜSKi projektiga ja teeme koostööd maakondliku arenduskeskusega.

***Kaja Sõrmus*** Hiiumaa Arenduskeskusest teavitas osalejaid, et 2020. aastal toimuv vabaühenduste koolitus on suunatud just katusorganisatsioonidele. Koolitus on 2-päevane (20.-21.03) ja sisaldab organisatsiooni eneseanalüüsi. Koolitusele järgneb 3-päevaline kovisioon (aprill-mai).

**Otsustati:** kirjutada KÜSKile projektitaotlus (ettevalmistusprojekt) ja teha jätkuvalt koostööd maakondliku arenduskeskusega.

**Päevakorrapunkt 4**

**Külavanema teema: statuut on olemas. Kas me hoolime külast/külade piirkonnast, tunneme arenguvajadusi ja soovime valida külavanema, kes on KOVi poolt tunnustatud kontaktisik külas?**

***Ester Tammise*** küsimusele, et kas küladel on külavanemat vaja, jõuti ühise arutelu tulemusel järeldusele, et ikkagi on vaja külavanemaid ja et kodanikuharidus on nõrk.

***Hergo Tasuja:*** teema on arutusel ka vallavalitsuses. Asjad pole raiutud kivisse, külavanemate statuuti saab vajadusel parandada, täiendada ja ümber teha ning lisas, et külavanemate statuut on avatakse uuesti ja praegu on see kättesaadav internetist. Plaan on statuut talve jooksul korda teha ja kevadel uuesti vastu võtta.

***Linda Tikk*** tõi välja probleeme ja tegi ettepanekuid:

1. Miks külavanema poolt ei saa digitaalselt hääletada?

***Hergo Tasuja*** selgitas, et külakoosolekul saab igaüks oma kandidaadi või ise ennast üles seada ja siis ei ole digitaalne hääletamine võimalik.

1. KOKSis on kirjas, et külavanem saab osaleda sõnaõigusega volikogus. Statuudis seda võimalust ei ole.

Leiti, et see punkt tuleks statuuti uuesti lisada.

***Ester Tammis*** tegi ettepaneku moodustada teema arutamiseks initsiatiivgrupp ning kaasata juhatuse juurde ettepanekute tegemiseks Linda Tikk ja Hergo Tasuja.

***Hergo Tasuja*** selgitas, et vallavalitsus algatab uuendamise, siis läheb eelnõu osavallakogudele ja külaseltsidele ettepanekute tegemiseks. Algatamise aluseks saavad tänased ettepanekud ja kui dokument on avatud, siis saavad kõik muudatusettepanekuid teha.

Muudatusettepanekud külavanema statuuti:

\* kvoorumi suurus – kas 1/3 või ¼ külaelanike arvust?

\* Koosoleku toimumisest ette teatamine – 14 päeva asemel võiks olla 1 kuu

\* kaotada ära volitamise õigus

***Agu Kohari*** leidis, et 1 kuu on liiga pikk etteteatamise aeg, inimesed unustavad, ja tegi ettepaneku, et varem võib, aga vähemalt 14 päeva enne koosoleku toimumist.

***Linda Tikk***: statuudis pole kirjas, kuidas toimub vallapoolne suhtlemine külavanematega ja palus selle punkti statuuti kindlasti lisada.

**Otsustati:** võtta saadud info teadmiseks ja peale uuendamise algatamist teha ettepanekuid statuudi muutmiseks sh üldkoosolekul tehtud ettepanekud

**Päevakorrapunkt 5**

**Turvaline Hiiumaa küla. Koostöövajadused ja -võimalused.**

Ester Tammis tutvustas üldkoosolekule Kodukaht Hiiumaa poolt juba ellu viidud turvalisuse projekte ning käimaolevat projekti „Asumivälised ja valgustamata bussipeatused jalakäijatele ja bussireisijatele turvaliseks“. Projekti kogumaksumus on 2139,70 eurot, millest toetuse summa on 1816,50 eurot. Projekti käigus paigaldatakse Hiiumaa bussipeatustesse 24 reflektorit. Lisaks omafinantseeringuna Kodukant Hiiumaa logoga helkurid (helkurid said ka kõik koosolekul osalejad), mida hakkame jagama ka Kodukant Hiiumaa muudel üritustel. Reflektorid on olemas ja Hiiumaal ning nende paigaldamisel saame abi vallalt.

**Otsustati:** võtta saadud info teadmiseks

**Päevakorrapunkt 6**

**Muud küsimused**

***Agu Kohari*** tõstatas 2020. aastast kehtima hakkava jäätmemajanduse teema. Toimus arutelu teema üle ning selgitusi jagas ja küsimustele vastas Hergo Tasuja.

Koosoleku juhataja: Ester Tammis

Protokollija: Heli Üksik